Predkladacia správa

Zákon č. 96/2002 Z. z. o dohľade nad finančným trhom a o zmene a doplnení niektorých zákonov v znení neskorších predpisov (ďalej len “zákon o dohľade“) v ustanovení § 4 ods. 1 písm. e) ukladá Úradu pre finančný trh (ďalej len „úrad“) predložiť vláde Slovenskej republiky polročnú správu o stave starobného dôchodkového sporenia za prvý polrok kalendárneho roka každoročne do 31. októbra.

	Cieľom Polročnej správy o stave starobného dôchodkového sporenia za prvý polrok 2005 je poskytnúť náhľad na prvý polrok fungovania systému starobného dôchodkového sporenia a analyzovať z dostupných údajov trendy jeho vývoja.

	Predložená správa je rozdelená do piatich častí.  Prvá časť je venovaná dôchodkovým správcovským spoločnostiam, ktoré vykonávali svoju činnosť v období prvého polroka 2005.  Druhá časť podáva informáciu o registrácii sporiteľov v registri sporiteľov a poistencov Sociálnej poisťovne. Na konci prvého štvrťroka roku 2005 začali vznikať dôchodkové fondy, a to pripísaním prvých príspevkov na bežné účty dôchodkových fondov, o čom informuje tretia časť správy. Obsahom štvrtej časti je prehľad počtu účastníkov odbornej skúšky sprostredkovateľa starobného dôchodkového sporenia v troch krajských mestách v priebehu prvého polroka 2005, ako aj počtu vydaných a  vrátených povolení na výkon sprostredkovateľskej činnosti k  30. 6. 2005. Predmetom poslednej časti správy je prehľad legislatívneho vývoja v oblasti právnej úpravy starobného dôchodkového sporenia v hodnotenom období.  

	V súlade s § 6 ods. 2 písm. g) zákona o dohľade Rada Úradu pre finančný trh prerokovala predloženú správu na svojom zasadnutí dňa 12. 10. 2005 a prijala UZNESENIE Rady Úradu pre finančný trh č. 92/2005, ktorým schválila Polročnú správu o  stave  starobného dôchodkového sporenia za prvý polrok 2005 s pripomienkami. Po zapracovaní pripomienok sa správa predkladá na rokovanie vlády Slovenskej republiky.

	Správa nemá dopad na štátny rozpočet ani zamestnanosť.

	Správa nebola zaslaná na pripomienkové konanie, nakoľko ide o informatívny materiál, ktorý vláda berie len na vedomie.